El spetro ełetromagnètego el xe ła union de tute łe frecuense pusìbiłi de ła radiasion ełetromagnètega. El intiero spetro el xe convensionalmente sudividesto inte ła parte del spetro vixibiłe, che el ghene òcupa ła sesion sentrałe e el costituise ła luxe, e in chełe a frecuensa major e menor del spetro vixìbiłe. Łe onde de longhesa major, da l'infraroso a łe onde ràdio, łe ga na basa intensità e menor enerxia rexultando scarsamente danoxe par i organismi viventi, mentre łe radiasion de longhesa de onda inferior, da l'ultraviołeto ai raji gama, i ga na granda enerxia a efeto ionixante, produxendo dani biołòxeghi Cofà ła récia ła ga dei lìmiti inte ła persesion del son, el ocio oman el ga dei lìmiti inte ła vixion de ła luxe. In anbedó i caxi, ghe xe dei lìmiti suveriori e inferiori. Anca se se destìngue vàrie xone inte el spetro, no se połe dirghe che ghe sia tra de sti cuà dei lìmiti neti e presixi.